แนวโน้ม SET ไหลต่อ! ผวา “เฟด” อัดยาแรงเร่งขึ้นดบ. 0.75% – บอนด์ยีลด์พุ่ง
โบรกฯ คาดตลาดหุ้นไทยแกว่งลงตามตลาดหุ้นต่างประเทศ ถูกกัดดันจากเฟดอาจขึ้นดอกเบี้ยแรง 0.75% ทำให้บอนด์ยีลด์พุ่งขึ้น 3.3% และค่าเงินดอลลาร์ปรับตัวแข็งค่าขึ้น ให้แนวรับไว้ที่ 1,570-1,580 จุด และแนวต้าน 1,620 จุด
โบรกฯ คาดตลาดหุ้นไทยแกว่งลงตามตลาดหุ้นต่างประเทศ ถูกกัดดันจากเฟดอาจขึ้นดอกเบี้ยแรง 0.75% ทำให้บอนด์ยีลด์พุ่งขึ้น 3.3% และค่าเงินดอลลาร์ปรับตัวแข็งค่าขึ้น ให้แนวรับไว้ที่ 1,570-1,580 จุด และแนวต้าน 1,620 จุด
14 มิ.ย. 2565

ผู้สื่อข่าวรายงานว่า นักวิเคราะห์ฯ คาดตลาดหุ้นไทยเช้านี้แกว่งลงตามตลาดหุ้นภูมิภาคและทั่วโลก ถูกกดดันจากเฟดอาจใช้ยาแรงปรับขึ้นดอกเบี้ย 0.75% ทำให้อัตราผลตอบแทนพันธบัตรรัฐบาลสหรัฐ (Bond Yield) อายุ 10 ปี พุ่งขึ้นเหนือ 3.3% และค่าเงินดอลลาร์ปรับตัวแข็งค่าขึ้น ส่งผลต่อภาวะการลงทุน ให้แนวรับไว้ที่ 1,570-1,580 จุด และแนวต้าน 1,620 จุด
ด้านนายอภิชาติ ผู้บรรเจิดกุล ผู้อำนวยการสายงานวิเคราะห์หลักทรัพย์ บล.ทิสโก้ กล่าวว่า ตลาดหุ้นไทยเช้านี้แกว่งตัวลงตามตลาดหุ้นอื่นในภูมิภาคเอเชียและตลาดหุ้นทั่วโลก โดยถูกกดดันจากธนาคารกลางสหรัฐฯ (เฟด) อาจใช้ยาแรงในการปรับขึ้นอัตราดอกเบี้ยที่ 0.75% สูงกว่าคาดการณ์เดิมที่ 0.5% เพื่อสกัดเงินเฟ้อ ส่งผลให้อัตราผลตอบแทนพันธบัตรรัฐบาลสหรัฐ (Bond Yield) อายุ 10 ปี ปรับตัวขึ้นต่อเนื่อง พุ่งเหนือ 3.3% และค่าเงินดอลลาร์สหรัฐฯ แข็งค่าขึ้น ทำให้กดดันต่อภาวะการลงทุน
 “ตลาดหุ้นสหรัฐฯ ได้เข้าสู่ตลาดหมี (Bear Market) เป็นที่เรียบร้อยแล้ว ให้แนวรับไว้ที่ 1,570-1,580 จุด และแนวต้าน 1,620 จุด” นายอภิชาต กล่าว 
สำหรับวันนี้ติดตามการประชุมคณะรัฐมนตรี (ครม.) ซึ่งจะมีการออกมาตรการเกี่ยวกับสิทธิโครงการเราเที่ยวด้วยกันและการคุมค่าการกลั่น ส่วนต่างประเทศ ให้ติดตามการประชุมธนาคารกลางสหรัฐฯ (เฟด) ซึ่งจะมีขึ้นในวันที่ 14-15 มิ.ย.2565